โตเกียวมารีนขยับลุยเบี้ยใหม่750ล.
โตเกียวมารีนประกันชีวิตดัน &#8220;สมโพชน์ เกียรติไกรวัล&#8221; คุมทุกช่องขาย ทำเบี้ยใหม่ 750 ล้านบาท
15 ม.ค. 2556

โตเกียวมารีนประกันชีวิตดัน “สมโพชน์ เกียรติไกรวัล” คุมทุกช่องขาย ทำเบี้ยใหม่ 750 ล้านบาท 
นายทาคูย่า มิตานิ กรรมการผู้จัดการ บริษัท โตเกียวมารีนประกันชีวิต (ประเทศไทย) เปิดเผยว่า บริษัทได้แต่งตั้งให้นายสมโพชน์ เกียรติไกรวัล รองกรรมการผู้จัดการใหญ่อาวุโส ฝ่ายตัวแทนประกันชีวิต เข้ามาดูแลช่องการขายทุกช่องทางของบริษัท รวมทั้งการตลาดและการประชาสัมพันธ์ ในตำแหน่ง ประธานเจ้าหน้าที่บริหารช่องทางการขาย และประธานเจ้าหน้าที่บริหารฝ่ายการตลาดและประชาสัมพันธ์องค์กร โดยจะทำหน้าที่เป็นที่ปรึกษาให้กับการประกันผ่านทางธนาคาร และการขายผ่านทางโทรศัพท์ เพื่อเป็นการสนับสนุนการขยายตัวธุรกิจมากขึ้น
นายสมโพชน์ เกียรติไกรวัล ประธานเจ้าหน้าที่บริหารช่องทางการขาย กล่าวว่า ปีนี้ตั้งเป้าหมายเบี้ยประกันชีวิตปีแรก 750 ล้านบาท และเบี้ยปีต่อไป 1,018 ล้านบาท ซึ่งเพิ่มขึ้นไม่มากเมื่อเทียบกับปีที่ผ่านมาที่ทำเบี้ยปีแรกได้ 686 ล้านบาท เบี้ยต่ออายุ 1,312 ล้านบาท สูงกว่าเป้าหมาย 1,185 ล้านบาท เพราะเป็นการทำยอดขายได้สูงกว่าเป้าหมายที่วางไว้มาก และต้องการมุ่งทำตลาดที่ต้องการรักษาความยั่งยืนของลูกค้า โดยปีที่ผ่านมามีลูกค้าเก่าต่ออายุกว่า 90% อยู่ในระดับที่น่าพอใจ
“ช่องทางตัวแทนเราเริ่มมา 3 ปี ทำเบี้ยรับรวมได้กว่า 1,000 ล้านบาท และมีอัตราการต่ออายุของลูกค้ากว่า 90% ถือว่าเป็นบริษัทแรกที่สามารถเติบโตในช่องทางนี้เร็วที่สุดและมีคุณภาพ” นายสมโพชน์ กล่าว
นายสมโพชน์ กล่าวว่า การต่ออายุของลูกค้าเก่าที่อยู่ในระดับสูงเพราะเน้นการขายกรมธรรม์เกี่ยวกับการวางแผนก่อนเกษียณ ซึ่งตรงกับความต้องการของตลาดไทยที่เข้าสู่สังคมผู้สูงอายุ จะเป็นสินค้าที่คุ้มครองชีวิตระยะยาว ที่จะต้องอาศัยการทำความเข้าใจในผลิตภัณฑ์ของตัวแทนสูง และใช้เวลาในการทำให้ลูกค้าเกิดความเข้าใจมากกว่ากรมธรรม์ระยะสั้น ที่ออกมาขายกันมากและขายได้ง่าย ซึ่งบริษัทมุ่งเน้นทำตลาดการวางแผนก่อนเกษียณต่อไป เพื่อสร้างความแตกต่างทางธุรกิจเพราะบริษัทถือว่ายังใหม่สำหรับประกันชีวิตที่ขายผ่านตัวแทน และลดการแข่งขันที่สูงมากสำหรับบริษัทที่มีการขายประกันออมทรัพย์ระยะสั้น ส่งผลดีต่อลูกค้าที่ได้สินค้าคุ้มครองระยะยาว และ ดีต่อบริษัทในการไม่ต้องใช้เงินทุนมากในการแข่งขัน
“เรามีสินค้าครบทุกประเภท แต่ที่เราเน้นเสนอลูกค้าเป็นอันดับแรกๆ คือ กรมธรรม์เกี่ยวกับวางแผนภาษี ซึ่งลูกค้าชอบ และเราจะมุ่งตลาดนี้ต่อไป”นายสมโพชน์ กล่าว
นายสมโพชน์ กล่าวว่า สำหรับเบี้ยปีแรก เบี้ยต่ออายุ และ เบี้ยรับรวมจากทุกช่องทางขาย จะมีการเปิดเผยในภายหลัง ซึ่งอยู่ระหว่างรวบรวมข้อมูล